


                                                                                                    Udkast, den 4. juli 2006

Vejledning om folkeskolens indsats over for elever, hvis udvikling kræver en særlig hensyntagen eller støtte 

Indledning

 Som følge af de ændringer, der sker på folkeskoleområdet
 i forbindelse med kommunalreformens ikrafttræden den 1. januar 2007, har Undervisningsministeriet ændret reglerne om folkeskolens specialundervisning m.v. De nye regler er indeholdt i Undervisningsministeriets bekendtgørelse nr. 1373 af 15. december 2005 om folkeskolens specialundervisning og anden specialpædagogisk bistand. 

Med nedlæggelse af amterne, sammenlægning af mange kommuner og opdeling af landet i fem regioner fra 1. januar 2007 overgår det samlede ansvar for specialundervisningen til kommunerne. Regionerne får dog ansvaret for at videreføre og udvikle de lands- og landsdelsdækkende undervisningstilbud.   

Samlingen af ansvaret for specialundervisningen i kommunerne giver gode muligheder for at sikre, at elever undervises så tæt på deres nærmiljø som muligt, ligesom muligheden for at tænke på tværs af f.eks. undervisningssektor og den sociale sektor bliver bedre.

Med kommunalreformen udvides klageadgangen for forældrene til elever på kommunale specialskoler og i kommunale specialklasser. Disse forældre får adgang til at klage til Klagenævnet for vidtgående specialundervisning. Der vil også være mulighed for at klage til Klagenævnet, hvis kommunalbestyrelsen ikke vil henvise elever til disse foranstaltninger. 

Forældre til elever på de amtskommunale skoler bevarer klageadgangen, uanset om skolen overgår til beliggenhedskommunen eller regionen. Det gælder også for de såkaldte enkeltintegrerede elever, hvis undervisning kun kan gennemføres, hvis der tildeles den pågældende elev omkring 12 støttetimer ugentligt eller flere. 

Ud over ændringerne som følge af kommunalreformen er der i bekendtgørelsens § 9, stk. 1, nr. 2, jf. § 9, stk. 2 og 3, fastsat nye bestemmelser om tilrettelæggelsen af specialundervisning for elever, der har bevaret tilhørsforholdet til den almindelige klasse. Disse bestemmelser træder i kraft pr. 1. august 2006.

Fremme af den pædagogiske rummelighed i den almindelige undervisning 

Undervisningsdifferentiering er i henhold til folkeskolelovens § 18 et bærende princip for hele skolens undervisning. Undervisnings- og arbejdsformer, metoder, undervisningsmidler og stofudvælgelse skal i alle fag leve op til folkeskolens formål, og undervisningen skal varieres, så den svarer til den enkelte elevs behov og forudsætninger og rummer udfordringer for alle elever. Når ansvaret for specialundervisningen nu samles i kommunen gives bedre muligheder for at sikre, at alle elever kan undervises så tæt på deres nærmiljø som muligt. Specialundervisning og anden specialpædagogisk bistand (herefter benævnt specialpædagogisk bistand) gives til elever, for hvem brug af undervisningsdifferentiering og holddannelse ikke i tilstrækkeligt omfang kan sikre elevens udvikling.

Udfordringen i en fælles folkeskole for alle elever består i til stadighed at arbejde med at øge den pædagogiske rummelighed i den almindelige undervisning for derved at begrænse, at elever udskilles begrundet i deres særlige behov og forudsætninger. Tilpasning af undervisningen er udgangspunkt for, at folkeskolen kan rumme udfordringer for alle elever.

Skolens ledelse må derfor sikre rammer for den almindelige undervisning, således at centrum for planlægningen bliver elevernes potentiale, kompetencer og læreprocesser med et indhold og en organisering af undervisningen, der giver oplevelser og udfordringer for alle elever. 

Specialpædagogisk rådgivning 
Skolelederen har således brug for specialpædagogisk råd og vejledning. På den enkelte skole vil der være lærere med særlig viden og erfaring på dette felt, ligesom der i mange kommuner er en Pædagogisk Psykologisk Rådgivning (PPR) med et bredt spekter af specialpædagogisk ekspertise, som kan rådgive såvel skolelederen som lærerne. PPR’s medarbejdere kan være samlet i et PPR-kontor, men kan også være organiseret på anden vis. Det væsentligste er, at skolens leder har mulighed for at indhente kompetente vurderinger og forslag til foranstaltninger, til brug for afgørelser om henvisning eller ikke henvisning til specialpædagogisk bistand.

Skolens lærere skal på tilsvarende vis have mulighed for specialpædagogisk rådgivning og vejledning fra såvel skolens egne rådgivere, som kommunale rådgivere og rådgivere uden for kommunen, fx fra andre kommuner eller fra VISO. Den specialpædagogiske rådgivning skal sikrer, at den enkelte lærer, den enkelte pædagog eller det team, de indgår i, har et kvalificeret forum at drøfte undervisningsdifferentiering, holddannelse og konkrete elevers undervisning samt få rådgivning om, hvordan der kan arbejdes videre. 

De specialpædagogiske rådgivere bør have et særligt fokus udvikling af forebyggende, foregribende og rummelighedsfremmende foranstaltninger såvel i forhold til hele skolens organisation som i forhold til planlægningen af undervisningen i den enkelte klasse. Dette kan på længere sigt være med til at sikre, at stadig færre elever udskilles fra den almindelige undervisnings rammer.

Undervisningsdifferentiering og holddannelse 
Folkeskolens almindelige undervisning skal tilrettelægges således, at den svarer til den enkelte elevs behov og forudsætninger, jf. bestemmelserne i folkeskolelovens § 18. 

Undervisningsdifferentiering fordrer samarbejde og er derfor ikke blot en opgave for den enkelte lærer inden for det enkelte fag, men i høj grad et anliggende, der omfatter lærerteamet og hele skolens virksomhed. 

Undervisningsdifferentiering er et bærende princip for folkeskolens undervisning og medtænkes såvel ved tilrettelæggelse af skolens samlede pædagogiske og specialpædagogiske organisation som ved tilrettelæggelse af undervisningens indhold og tid, samt i valg af undervisningsmetoder og undervisningsmaterialer. Brug af holddannelse er en del af undervisningsdifferentieringen og åbner endvidere muligheder for varierende organisationsformer, der fleksibelt kan tilpasse den konkrete undervisnings mål og indhold med elevens forudsætninger, potentialer, behov. Eleven inddrages i videst mulige omfang i undervisningens tilrettelæggelse under hensyntagen til elevens alder og forudsætninger.

Det er en forudsætning for ydelse af specialpædagogisk bistand, at undervisningsdifferentiering og brug af holddannelse har været forsøgt, og at dette ikke i tilstrækkelig grad har kunnet understøtte elevens udvikling inden for rammerne af den almindelige undervisning. Netop derfor er det af stor betydning, at den specialpædagogiske rådgivning har særligt fokus på skolens rummelighedsfremmende foranstaltninger og lærernes muligheder for tilrettelæggelse af undervisningen inden for disse rammer. 

Supplerende undervisning, jf. folkeskolelovens § 5, stk. 6 

Skolen er endvidere, jf. folkeskolelovens § 5 stk. 6, forpligtet til at etablere supplerende undervisning til elever, der midlertidigt har vanskeligt ved at følge den almindelige undervisning i et eller flere fag, fordi eleverne har været uden undervisning i længere tid på grund af sygdom, ophold i udlandet eller lignende eller er overflyttet fra en skole, hvor undervisningen i faget med hensyn til indhold og metoder adskiller sig fra undervisningen på den nye skole. 

Beslutning om at tilbyde supplerende undervisning til en elev træffes af skolens leder. Forældrene og klassens lærere bør inddrages i beslutningen. Supplerende undervisning kan ikke træde i stedet for specialpædagogisk bistand. 

Mulighed for 11. skoleår, jf. folkeskolelovens § 4, stk. 2 

Efter folkeskoleloven § 4, stk. 2, kan der tilbydes elever, hvis udvikling kræver en særlig vidtgående hensyntagen eller støtte, undervisning i 11 år ud over børnehaveklassen. 

Bestemmelsen tager sigte på ordninger, hvorefter der på forhånd tilrettelægges et særligt undervisningsforløb for elever, der på grund af sensorisk handicap eller andre indlæringsvanskeligheder må formodes at have behov for 11 års undervisning for at kunne nå det samme, som andre elever opnår ved 10 års undervisning. De pågældende elever vil eventuelt kunne deltage i folkeskolens afsluttende prøver efter 11. skoleår.

Bestemmelsen åbner ikke mulighed for, at der i folkeskoleregi kan etableres undervisning i en 11. klasse med et indhold, der rækker ud over folkeskolens undervisning i 10. klasse. 

Opbevaring og kassation af oplysninger om elever

Med arkivlovens ikrafttræden den 1. juli 2003 - lov nr. 1050 af 17. december 2002 blev undervisningsministerens bemyndigelse til at fastsætte regler om opbevaring og kassation af oplysninger om elever ophævet. Arkivloven henhører under Kulturministeriets ressort.

Det er herefter arkivloven og de regler, der udstedt i henhold til arkivloven, der regulerer opbevaring og kassation af oplysninger om folkeskolens elever.

I Kulturministeriet bekendtgørelse af nr. 1000 af 28. september 2004 om bevaring og kassation af arkivalier i primærkommunerne er det blandt andet fastsat, at alle journalsager i elektroniske sags- og dokumenthåndteringssystemer (ESDH- og EDH-systemer) skal bevares, herunder pædagogisk-psykologiske rapporter. Pædagogisk-psykologiske rapporter på papir skal kun bevares for børn, der er født den første i en måned.

De enkelte regler

Hovedprincippet ved tilrettelæggelse af den specialpædagogiske bistand er, at denne – såvel fysisk som psykisk - griber så lidt ind i barnets dagligdag som muligt.

Indhold og tilrettelæggelse af den specialpædagogiske bistand koordineres med klassens undervisning og afvikles efter aftale med og under hensyntagen til elevens nærmiljø. Dette gælder uanset om den specialpædagogiske støtte gives som del af klasseundervisningen eller uden for klassens normale skema. Kvaliteten af den specialpædagogiske bistand drøftes jævnligt blandt de implicerede parter.

Om forståelsen af de enkelte regler i bekendtgørelsen skal der anføres følgende: 

ad § 1, stk. 1 

Bekendtgørelsen omfatter børn i børnehaveklasser og elever på 1.-10. klassetrin. Specialpædagogisk bistand til småbørn, dvs. børn der endnu ikke har påbegyndt skolegangen, er omfattet af Undervisningsministeriets bekendtgørelse nr. 356 af 24. april 2006 om folkeskolens specialpædagogiske bistand til småbørn. 

Indstilling til specialundervisning og anden specialpædagogisk bistand forudsætter, at såvel brug af undervisningsdifferentiering som brug af holddannelse ikke i tilstrækkelig grad har kunnet understøtte elevens udvikling.

ad § 2 

Specialpædagogisk bistand omfatter alle sådanne foranstaltninger, som er nødvendige for elevernes deltagelse i undervisningen, eller som medvirker til at fremme formålet med undervisningen. 

Rådgivning til forældre, lærere og andre voksne, som har betydning for elevens udvikling, vil dels udgøre det første forsøg på at finde hensigtsmæssige måder, hvorpå elevens udvikling kan understøttes, dels være et nødvendigt supplement til andre og mere indgribende foranstaltninger. Rådgivningen vil først og fremmest have til formål at hjælpe de voksne til at ændre i deres praksis, således at eleven får størst muligt udbytte af undervisningen og kan bibeholde tilhørsforholdet til den almindelige undervisning. 

Konsulentbistand fra fysioterapeut og ergoterapeut, særlige undervisningsmaterialer, tekniske hjælpemidler eller personlig assistance kan i givne situationer være en del af den specialpædagogiske bistand, som skolevæsenet har ansvaret for. 

Det er kommunalbestyrelsens ansvar at sikre, at særlige hjælpemidler, som er en forudsætning for, at eleven får tilstrækkeligt udbytte af undervisning, stilles vederlagsfrit til rådighed. Dette gælder også hjælpemidler, som er nødvendige for, at eleven kan forberede sin undervisning hjemme. Ved særlige hjælpemidler tænkes på fx på lyddæmpende foranstaltninger og særlig belysning eller borde, stole, computere og software, som ellers ikke er til rådighed i klassen.

Med særligt tilrettelagte aktiviteter menes aktiviteter af socialpædagogisk tilsnit, som ydes i tilknytning til undervisningen, således at elevens samlede pædagogiske tilbud udgør en helhed. Sådanne aktiviteter kan fx gives i heldagsskoler, heldagsklasser, observationsskoler og interne skoler på opholdssteder og døgninstitutioner. 

ad § 3, stk. 1 

Ifølge folkeskolelovens § 12, stk. 2, forudsætter beslutning om iværksættelse af specialpædagogisk bistand, at der er foretaget en pædagogisk psykologisk vurdering og givet forslag til foranstaltning. Baggrunden for kravet om pædagogisk psykologisk vurdering er, at elevernes behov for særlig støtte skal vurderes af sagkyndige. Den pædagogisk psykologiske vurdering og forslag til foranstaltning giver således skolelederen et fagligt og sagligt solidt grundlag for at træffe beslutninger om iværksættelse, fortsættelse, ændring eller ophør af den specialpædagogiske bistand.  


Hvis klasselæreren eller andre af elevens lærere, herunder det pågældende lærerteam, vurderer, at 

en elevs undervisningsbehov trods undervisningsdifferentiering og brug af holddannelse ikke kan 

imødekommes inden for rammerne af den almindelige undervisning, indstilles eleven – efter aftale med forældrene - til en pædagogisk-psykologisk vurdering.

Af hensyn til en grundig og helhedspræget beskrivelse må det forventes, at elevens situation over en periode har været drøftet mellem eleven, forældrene og det lærerteam, der er ansvarlig for elevens undervisning, ligesom det må forventes, at der har været ydet specialpædagogisk rådgivning fra såvel skolens egne rådgivere som kommunale rådgivere og rådgivere uden for kommunen, fx fra andre kommuner eller fra VISO. 


Indstillingen til pædagogisk-psykologisk vurdering bør indeholde en grundig beskrivelse af den uoverensstemmelse, der er opstået mellem elevens kompetencer og potentialer, samt mulighederne for at tilrettelægge undervisningen inden for skolens almindelige rammer. I beskrivelsen bør endvidere indgå hvilke former for undervisningsdifferentiering, der har været anvendt, hvordan der har været forsøg med holddannelse, og hvad der i øvrigt har været iværksat for at tilgodese elevens særlige behov – samt en beskrivelse af effekter af disse tiltag. Det er væsentligt, at der i beskrivelsen tages udgangspunkt i elevens ressourcer og potentialer, og at de faktorer i organisering og gennemførelse af undervisningen, som virker fremmende henholdsvis fastholdende i forhold til elevens udvikling, beskrives. 

Indstillingen afgives af klasselæreren eller den kommunale sundhedstjeneste gennem skolelederen og udarbejdes af den eller de lærere, som har taget initiativ til, at elevens situation analyseres og vurderes med henblik på eventuel iværksættelse af specialpædagogisk bistand. 

ad § 3, stk. 2 

Skolelederen har ansvaret for, at alle muligheder for at imødekomme elevens særlige behov – blandt andet gennem undervisningsdifferentiering og brug af holddannelse - er afprøvet, inden indstilling afgives. 

Skolelederen sikrer, at indstillingen indeholder den ovenfor nævnte beskrivelse af, hvad der hidtil er gjort for eleven, ligesom skolelederen har ansvaret for, at forældrenes holdning til indstillingen er indhentet, jf. stk. 4. 

ad § 3, stk. 3
Ønsker forældrene eller eleven selv en pædagogisk-psykologisk vurdering, skal en sådan foretages. Forældrene kan rette henvendelse herom til den kommunale skoleforvaltning eller til Pædagogisk-Psykologisk Rådgivning. 

ad § 3, stk. 4 

Indstilling afgives efter samråd med forældre og elev. 

Hvis forældrene ved drøftelserne med klasselæreren ikke kan tilslutte sig, at der foretages en pædagogisk-psykologisk vurdering, skal dette fremgå af indstillingen. Skolelederen afgør, om det må anses for absolut påkrævet, at der foretages en pædagogisk-psykologisk vurdering med henblik på en belysning af elevens eventuelle behov for specialpædagogisk bistand, eller om skolen på anden vis har mulighed for yderligere at kvalificere elevens undervisning.

ad § 3, stk. 5-7 

Den pædagogisk-psykologiske vurdering fremsendes skriftligt til skolens leder og til elevens forældre. Den omfatter en vurdering af elevens kompetencer og potentialer, herunder de særlige læringsbetingelser, som er karakteristiske for den pågældende elev, samt et eller flere forslag til, hvorledes elevens særlige behov kan imødekommes. 

Den pædagogisk-psykologiske vurdering 

Den pædagogisk-psykologiske vurdering har til formål at belyse elevens faglige, personlige eller sociale kompetencer med henblik på at yde skolen samt eleven og dennes forældre rådgivning om tilrettelæggelse og indhold i en undervisning, der kan tilgodese elevens særlige behov og forudsætninger. Forældrene skal altid medvirke centralt i forløbet, dels fordi de kan bidrage med nødvendige oplysninger, dels fordi deres medvirken er afgørende for skolens muligheder for at tilgodese elevens særlige behov. 

I nogle tilfælde kan vurderingen gennemføres som en analyse af elevens særlige behov på grundlag af foreliggende oplysninger fra elevens lærere, forældre og andre nøglepersoner om elevens og klassens faglige og sociale funktion. 

I andre tilfælde er en mere grundig og dybtgående undersøgelse af elevens individuelle faglige og sociale kompetencer og potentialer påkrævet, hvilket forudsætter, at eleven selv deltager i undersøgelsen. Undersøgelsens omfang afhænger af elevens behov og den sammenhæng, som eleven befinder sig i. 

I særlige tilfælde må undersøgelsen suppleres med undersøgelser og udtalelser fra andre sagkyndige, herunder også bistand fra den nationale videns- og specialrådgivningsinstitution (VISO) i de mest specialiserede og komplicerede tilfælde.

Den, der er ansvarlig for udarbejdelse af den pædagogisk-psykologiske vurdering, har ansvaret for at inddrage disse andre sagkyndige. Forældrene skal altid deltage i beslutningerne om inddragelse af supplerende undersøgelser. 

Forslag til elevens videre undervisning

På baggrund af den pædagogisk-psykologiske vurdering udarbejdes forslag til rammerne for og indholdet i elevens videre undervisning. Ved udarbejdelsen af forslaget skal der lægges afgørende vægt på elevens og forældrenes ønsker. 

Elevens udviklingsmuligheder er i høj grad afhængig af andre i elevens omgivelser, i skolens pædagogiske miljø, i fritiden og i familien. Derfor bør løsningsmulighederne findes på baggrund af en tværfaglig og tværsektoriel vurdering, og tilrettelæggelse af den specialpædagogiske bistand bør ske i fællesskab med forældrene og de øvrige involverede parter.

Hvis forældrene ikke kan tilslutte sig det konkrete forslag, skal den pædagogisk-psykologiske vurdering og tilhørende forslag indeholde en redegørelse herfor. Endvidere skal tages stilling til, om det stillede forslag vurderes at være absolut påkrævet. 

Hvis konklusionen af den pædagogisk-psykologiske vurdering er, at der ikke bør iværksættes specialpædagogisk bistand, fremsendes forslag om, hvordan rammerne for og indholdet i den almindelige undervisning kan ændres for at imødekomme elevens særlige behov. 

Hvis konklusionen af den pædagogisk-psykologiske vurdering er, at der bør iværksættes specialpædagogisk bistand, fremsendes forslag om formen, omfanget og indholdet af denne.

Forslaget fremsendes skriftligt til skolens leder og forældrene. Klasselæreren, lærerteamet og andre lærere, der underviser eleven, og andre af skolens medarbejdere med tilknytning til eleven kan efter behov gøres bekendt med redegørelsens indhold. 

Den pædagogisk-psykologiske vurdering med tilhørende forslag til foranstaltninger er fortroligt materiale og oplysninger herfra kan kun videregives til fx børnepsykiatriske afdelinger i tilfælde, hvor betingelserne i forvaltningslovens § 28 er opfyldt, dvs. at forældrenes samtykke som hovedregel foreligger.

Ad § 4

Skolelederen træffer afgørelse på baggrund af den pædagogisk-psykologiske vurdering og forslag. Afgørelsen skal begrundes, og den skal foreligge skriftligt. Skolens leder skal orientere forældrene om deres klagemuligheder. 

Samtidig skal forældrene skriftligt orienteres om alle indstillinger, rapporter og beslutninger om iværksættelse af specialpædagogisk bistand.

Kun i absolut påkrævede tilfælde kan specialpædagogisk bistand iværksættes uden tilslutning fra forældrene. 

Som udgangspunkt gennemføres den specialpædagogiske bistand på elevens egen skole, men det kan være nødvendigt, at eleven overflyttes til anden skole i egen kommune eller i anden kommune, hvis distriktsskolen ikke selv råder over et relevant undervisningstilbud. Kommunalbestyrelsen træffer beslutning om dette, ligesom kommunalbestyrelsen også kan træffe beslutning om henvisning til specialpædagogisk bistand i et dagbehandlingstilbud, et anbringelsessted eller en anmeldt fri grundskole, godkendt efterskole, husholdningsskole eller håndarbejdsskole. Som udgangspunkt skal børn og unge, der opholder sig på dagbehandlingstilbud/anbringelsessteder, undervises folkeskolen, også hvis de har behov for specialundervisning. Kun i de tilfælde, hvor det ikke er muligt at imødekomme barnets særlige undervisningsbehov i folkeskolen, bør der ske henvisning til specialpædagogisk bistand på et dagbehandlingstilbud/anbringelsessted. Efter servicelovens § 58 a skal der i forbindelse med anbringelse af et barn uden for hjemmet være taget stilling til barnets skoleforhold senest samtidig med, at der tages stilling til anbringelsen. 

Alle beslutninger om specialundervisning truffet af kommunalbestyrelsen skal foreligge skriftligt og være ledsaget af en begrundelse, jf. kapitel 6 i forvaltningsloven.  

ad § 5 

I særligt presserende tilfælde kan der iværksættes specialpædagogisk bistand med øjeblikkelig varsel. Den sædvanlige procedure skal iværksættes, hvis den specialpædagogiske bistand ikke er af ganske kort varighed, dvs. under 15 skoledage. 

Specialpædagogisk bistand efter § 5 kan ikke anvendes som en disciplinær sanktion. Det må således være en forudsætning for at etablere øjeblikkelig specialpædagogisk bistand, at der er grund til at antage, at eleven har akut behov for denne indsats. 

ad § 6 

Hvis kommunalbestyrelsen skønner, at elevens udvikling stiller krav om en særlig vidtgående hensyntagen eller støtte, der bedst kan imødekommes ved regionsrådets foranstaltning, kan kommunalbestyrelsen henvise til en sådan foranstaltning. Det er regionsrådet, der på baggrund af en forhandling med kommunen, træffer afgørelse om det nærmere indhold i foranstaltningen, og ved afgørelsen lægges betydelig vægt på forældrenes ønsker. 

Forældrene skal orienteres skriftligt om alle indstillinger, rapporter og beslutninger om iværksættelse af specialpædagogisk bistand ved regionsrådets foranstaltning.

ad § 7 og § 8 

Det påhviler skolens leder følge udviklingen hos elever, der er henvist til undervisning efter folkeskolelovens § 20 stk. 2, blandt andet gennem drøftelse med de implicerede lærere og med forældrene og eleven med henblik på ændringer og justeringer af den fastsatte ordning. 

På baggrund af en pædagogisk-psykologisk vurdering og forslag skal der mindst en gang om året tages stilling til, om den hidtidige ordning bør fortsætte, ændres eller ophøre. Beslutningen træffes efter samråd med forældrene. 

I grundlaget for det kommende års specialpædagogiske bistand tages højde for de særlige aktiviteter, som er knyttet til skoleårets pædagogiske aktiviteter, fx lejrskoleophold, ekskursioner og andre aktiviteter, som indgår i årsplanlægningen. 

For elever, der modtager specialpædagogisk bistand i et regionalt undervisningstilbud, skal kommunalbestyrelsen, der har henvist den pågældende elev til undervisningstilbuddet, mindst en gang om året tage stilling til, om den specialpædagogiske bistand skal fortsætte eller ophøre.

Beslutning om ændring af det nærmere indhold af foranstaltningen for den pågældende elev træffes af regionsrådet efter forhandling med kommunalbestyrelsen. Dette er en følge af folkeskolelovens § 21, stk. 3, hvorefter regionsrådet træffer afgørelse om det nærmere indhold af foranstaltningen på de regionale undervisningstilbud.   

ad § 9 

Ordningen af den specialpædagogiske bistand

Det fremgår af reglerne, at den specialpædagogiske bistand kan organiseres på måder, der indebærer en mindre eller større udskillelse af eleven i forhold til den almindelige undervisning i klassen. Såfremt eleven bevarer tilhørsforholdet til den almindelige klasse, må tilbud om specialpædagogisk bistand ikke medføre, at eleven går glip af klassens undervisning. Den specialpædagogiske bistand kan derfor enten gives som støtte til klassens undervisning eller som en særligt tilrettelagt undervisning uden for klassens skema. Tilrettelæggelse af den specialpædagogiske bistand skal i begge tilfælde ske i samarbejde med klassens lærerteam. 

Såfremt støtten gives til klassens undervisning anvendes denne til yderligere differentiering af undervisningen, herunder eventuelt også brug af holddannelse. 

Såfremt den specialpædagogiske bistand gives uden for klassens skema skal denne tilrettelægges under hensyntagen til folkeskolelovens § 16, stk. 3, hvori rammerne for højeste daglige undervisningstid er fastsat. Beslutning om specialpædagogisk bistand uden for klassens skema træffes – som alle andre beslutninger om specialpædagogisk bistand – efter samråd med forældrene.

Der er ikke fastsat regler om elevtallet inden for de forskellige organisationsformer. Det forudsættes, at elevtallet afpasses efter elevernes behov og muligheder. 

Man skal dog være opmærksom på, at hvis elevens tilhørsforhold til den almindelige klasse ophører, og undervisningen gives i en specialklasse eller på en specialskole, bør klassen have en sådan størrelse, at der dels kan gennemføres en undervisning med udstrakt grad af differentiering, dels gives eleven mulighed for at skabe sociale relationer til jævnaldrende.

ad § 10 og § 11 stk. 1-3 

Timeplaner og læseplaner

For specialklasser og specialskoler udarbejdes timeplaner, der omfatter elevernes ugentlige undervisningstimetal i de enkelte fag. Elever i specialklasser og i specialskoler har som minimum det samme antal ugentlige undervisningstimer, som jævnaldrende elever i den kommune, hvor specialklassen eller specialskolen er beliggende. 

Undervisningen i specialklasser og specialskoler beskrives i læseplaner, der skal omfatte de i folkeskolelovens § 5, stk. 1-4 og § 8 nævnte fag. Der er også mulighed for, at der kan tilbydes eleverne på 8.-10 klassetrin undervisning i valgfag, jf. folkeskolelovens § 9. 

Kommunalbestyrelsen vil dog efter forslag fra skolebestyrelsen kunne fastsætte særlige læseplaner for specialklasser. Disse særlige læseplaner vil kunne omfatte nødvendige og hensigtsmæssige fravigelser m.m. fra de almindelige læseplaner, fx kan undervisning i et fag gives på et andet klassetrin end det sædvanlige. 

Der skal, i henhold til Bekendtgørelse om elevplaner i folkeskolen, udarbejdes elevplaner til alle folkeskolens elever, herunder også til elever, der modtager specialpædagogisk bistand. For denne elevgruppe bør det endvidere af elevplanen fremgå, hvilke aftaler, der er indgået med forældrene om omfanget, indholdet og organisering af den specialpædagogiske bistand, herunder også hvilke hjælpemidler, der skønnes nødvendige, for at eleven kan opnå bedst muligt udbytte af undervisningen, samt overvejelser om, hvordan den specialpædagogiske bistand koordineres med klassens øvrige undervisning. Endvidere bør der senest fra 7. klasse indgå overvejelser om, hvordan elevens samlede undervisning tilrettelægges, således at eleven gives de bedste muligheder for at aflægge folkeskolens afgangsprøver ved udgangen af 9. klasse. Hvis prøveaflæggelse vurderes at skulle foregå på særlige vilkår er det endvidere væsentligt, at eleven gennem sin skolegang opnår fortrolighed med de særlige hjælpemidler m.v., som anvendes i forbindelse med prøveaflæggelsen.

Arbejdet med elevens uddannelsesbog og -plan påbegyndes i 6. klasse jf. Undervisningsministeriets bekendtgørelse nr. 1319 af 14. december 2004 om valg af ungdomsuddannelse og erhverv.

ad § 11, stk. 4-6 

Arbejdspraktik er en særlig ordning for specialundervisningens elever på 8.-10. klassetrin. Den adskiller sig fra de almindelige erhvervspraktikformer blandt andet ved, at eleverne kan aflønnes med en såkaldt arbejdsdusør. Arbejdspraktikken kan tilrettelægges på flere måder, men ofte således at eleven enten modtager undervisning tre dage om ugen og er i arbejdspraktik to dage, eller således at eleven modtager undervisning alle formiddage og er i praktik alle eftermiddage. Deltagere i arbejdspraktik efter denne bekendtgørelse er ikke omfattet af reglerne om en sammenlagt praktikperiode på højst 13 uger inden for et skoleår, jf. bekendtgørelse om statens erstatningsordning for deltagere i praktisk erhvervsorientering mv. (BEK. nr. 667 af 28. juni 2005). En mindre arbejdsdusør til specialundervisningselever, der udsendes i arbejdspraktik udelukker ikke erstatning efter reglerne om statens erstatningsordning, såfremt ydelsen ikke har karakter af en egentlig aflønning, hvorved forstås tarifmæssig aflønning, ret til sygedagpenge m.v.

Et væsentligt formål med arbejdspraktikken er at sikre eleven en foreløbig erhvervsplacering ved skolegangens ophør. 

Hvis der i særlige tilfælde for en elev i 8.-10. klassetrin påtænkes længerevarende ophold i arbejdslivet, kan der gives tilladelse til at opfylde undervisningspligten ved at deltage i erhvervsmæssig uddannelse eller beskæftigelse, jf. folkeskolelovens § 33, stk. 4. 

Uddannelses- og erhvervsvejledningen bør i forbindelse med den enkelte elevs uddannelsesplanlægning og arbejdet med uddannelsesbogen inddrage valgfagsperspektiver og de valgfagsmuligheder, eleven har.  

Der kan eventuelt etableres specialundervisning i et valgfag på små hold. 

I henhold til folkeskolelovens § 8, stk. 5, nr. 1-3, skal der i 10. klasse ud over den obligatoriske undervisning i dansk, matematik og engelsk tilbydes yderligere undervisning i disse fag som tilbudsfag. 

Dette giver mulighed for at etablere ekstra undervisning i de tre fag fx med henblik på at kvalificere eleven til at aflægge Folkeskolens Afgangsprøve i fagene. Deltagelse i en sådan ekstra undervisning beror på elevens eget valg og kræver ikke en henvisning af eleven i henhold til bestemmelserne om specialundervisning. 

For så vidt angår undervisning på de ældre klassetrin af elever med særlige behov henledes opmærksomheden på Undervisningsministeriets bekendtgørelse nr. 1319 af 14. december 2004 om vejledning om valg af ungdomsuddannelse og erhverv, herunder særlig på bestemmelserne i kapitel 3. 

Alle elever i 10. klasse skal udføre en selvvalgt opgave, jf. folkeskoleloven § 8 stk. 2, og Undervisningsministeriets bekendtgørelse nr. 497 af 31. maj 2000 om den obligatoriske selvvalgte opgave i 10. klasse 

Indhold og form for opgaven, der afhænger af elevens interesser og forudsætninger, skal have sammenhæng med elevens uddannelsesplan, og de valgforberedende aktiviteter i form af praktik, brobygning eller andet, som måtte være indeholdt i denne plan. Den selvvalgte opgave skal resultere i et konkret produkt, hvor udtryksformen vælges af eleven.

ad § 12, stk. 2 

I ganske særlige tilfælde, hvor den hidtidige undervisning ikke kan fortsætte, og det midlertidigt ikke er muligt at placere en elev i en anden undervisningssammenhæng, kan der iværksættes enkeltmandsundervisning. 

Skolemyndighederne skal i disse tilfælde uden ophør undersøge mulighederne for at henvise eleven til et egnet tilbud på en skole, således at enkeltmandsundervisningen får en så kort varighed som muligt. 

Enkeltmandsundervisning kan kun etableres, hvis kommunalbestyrelsen/regionsrådet godkender en indstilling herom fra skolen, og der foreligger en pædagogisk-psykologisk vurdering med tilhørende forslag til placering af, målet for og indholdet i undervisningen i den afgrænsede periode, enkeltmandsundervisningen finder sted. Etablering af enkeltmandsundervisning forudsætter samtykke fra forældrene, dog kan skolelederen i ganske særlige tilfælde træffe beslutning uden dette samtykke. 

Hvis det skønnes nødvendigt at iværksætte enkeltmandsundervisning, skal undervisningen etableres straks eller efter få dage, således at eleven ikke er uden undervisning i en periode. Det ugentlige undervisningstimetal for enkeltmandsundervisning bør omfatte mindst 4-6 ugentlige undervisningstimer på 1.-3. klassetrin og mindst 8-10 ugentlige undervisningstimer på de øvrige klassetrin. 

Enkeltmandsundervisning bør ikke strække sig ud over det indeværende skoleår. 

ad § 13 

Bestemmelsen om fritagelse for et af folkeskolens fag - dog ikke dansk eller matematik - tager sigte på de situationer, hvor en funktionshæmning på afgørende måde hindrer eleven i at få udbytte af undervisningen i faget. 

Fritagelse kan kun finde sted, hvis eleven i de frigjorte timer får anden relevant undervisning. 

Inden der træffes beslutning om helt at fritage en elev for et fag, bør indholdet i og målet for undervisningen i faget forsøges tilpasset elevens forudsætninger. 

ad § 14 

Karaktergivning kan erstattes af en skriftlig udtalelse efter aftale med elev og forældre. 

Opmærksomheden henledes på, at de almindelige betingelser for gennemførelse af folkeskolens afgangsprøver under visse omstændigheder kan fraviges, jf. Undervisningsministeriets bekendtgørelse om prøver og eksamen i folkeskolen og i de almene og studieforberedende ungdoms- og voksenuddannelser, bilag 3 omhandler elever med særlige behov ved folkeskolens afsluttende prøver. 
ad § 15

Når en elev, der får specialpædagogisk bistand, flytter til en anden kommune, skal kommunalbestyrelsen i fraflytningskommunen sikre, at kommunalbestyrelsen i tilflytningskommunen får meddelelse herom. Sammen med denne meddelelse fremsendes en rapport over den gennemførte specialpædagogiske bistand. Tilflytningskommunen tager straks herefter kontakt til forældrene med henblik på etablering af fortsat bistand. 

Opmærksomheden henledes på, at for nogle elevers vedkommende kan opbevaring af disse rapporter være af stor betydning i forbindelse med evt. senere etablering af revalideringsforanstaltning.

ad § 16 

Reglerne skal sikre, at elever, der har modtaget specialundervisning i folkeskolen, også efter skolegangens ophør får relevant rådgivning og vejledning, herunder orientering om tilbud om særligt tilrettelagt uddannelse og indføring i arbejdslivet. 

Det skal i den enkelte kommune afklares, hvem der i praksis udfører denne orientering om muligheden for at få specialpædagogisk bistand. Orientering om specialpædagogisk bistand vil ofte henhøre under Pædagogisk Psykologisk Rådgivning, orientering om rådgivning i sociale spørgsmål vil ofte henhøre under socialforvaltningen mens rådgivning og vejledning om fortsat uddannelse og erhverv herunder opsøgende virksomhed i en periode efter endt skolegang henhører under Ungdommens uddannelsesvejledning. 

ad § 17 stk. 1 og 2

For at sikre kvalitet i specialundervisningen har skolemyndighederne en forpligtelse til at sikre en stadig udvikling af lærernes og andet personales kompetence, ikke mindst efter kommunalreformen, hvor det samlede ansvar for folkeskolens specialundervisning er samlet hos kommunalbestyrelsen.

ad § 17, stk. 3

Kravene til personalets kvalifikationer skal fremgå af overenskomsten mellem kommunalbestyrelsen og det pågældende dagbehandlingstilbud/anbringelsessted. jf. § 18, stk. 1, nr. 2. 

ad § 18

Efter kommunalreformens ikrafttræden er det kun kommunalbestyrelsen, der har kompetence til at henvise elever til specialundervisning i et dagbehandlingstilbud eller et anbringelsessted, der beliggende i kommunen, jf. folkeskolelovens § 22, stk. 6.    

Det er en betingelse for henvisningen, at der på forhånd er indgået en overenskomst mellem kommunalbestyrelsen og dagbehandlingstilbuddet/anbringelsesstedet om undervisningens omfang, indhold, tilrettelæggelse m.v. jf. § 18, stk. 1.

I § 18, stk. 2, er det fastsat, at tilsynet blandt andet skal sikre, at undervisningen i dagbehandlingstilbuddet eller anbringelsesstedet står mål med, hvad der almindeligvis kræves i folkeskolen. Efter folkeskolelovens § 40, stk. 1, 1. pkt., er det kommunalbestyrelsen der påser, at alle undervisningspligtige børn i kommunen indskrives i folkeskolen eller får en undervisning, der står mål med, hvad der almindeligvis kræves i folkeskolen.

Der må derfor etableres et forsvarligt tilsyn, som kan sikre kvaliteten af undervisningen m.v.
 

Børn, der af de sociale myndigheder er henvist til et dagbehandlingstilbud/anbringelsessted bør så vidt muligt bør undervises i den lokale folkeskole, eventuelt i en af kommunens specialskoler. 

Socialministeriet fastsætter regler for tilsyn med opholdsdelen.

ad § 19
Borgerrepræsentationen i Københavns Kommune har ansvaret for at drive de landsdelsdækkende undervisningstilbud Børneklinikken og Skolen på Kastelsvej på vilkår svarende til de, som gælder for de lands- og landsdelsdækkende undervisningstilbud, det påhviler regionsrådene at drive. De fastsatte bestemmelser i § 3, stk. 6, 3. pkt., § 6 og § 8 om de regionale undervisningstilbud gælder derfor tilsvarende for de landsdelsdækkende tilbud beliggende i Københavns Kommune.

ad § 20
Det er kommunalbestyrelsens ansvar at sørge for, at der er den nødvendige sagkundskab som grundlag for den pædagogisk-psykologiske vurdering af den enkelte elev, jf. § 3, stk. 5, jf. § 3, stk. 6, § 7, 2. pkt., og § 8, stk. 2, herunder til rådgivning m.v. af forældre, elev, lærere eller andre. Kommunalbestyrelsen kan søge støtte til sine opgaver i andre kommuner, i de tilbud regionerne driver og hos private. Som supplement hertil kan kommunalbestyrelsen indhente vejledende specialrådgivning fra den nationale videns- og specialrådgivningsorganisation, VISO til brug for sin rådgivning af skoler, forældre m.fl. i de mest specialiserede og komplicerede enkeltsager, jf. bekendtgørelse nr. 161 af 10. marts 2006 om den nationale videns- og specialrådgivningsorganisation – VISO. Tilsvarende kan kommunen få vejledende bistand fra VISO til kommunens udredning i de få mest specialiserede og komplicerede enkeltsager, hvor den fornødne ekspertise ikke kan forventes at være til stede i den enkelte kommune eller i regionens undervisningstilbud.

Pædagogisk Psykologisk Rådgivning (PPR) tager stilling til, om der er behov for at indhente specialrådgivning eller bistand til udredning fra VISO. Beslutningen træffes efter samråd med forældrene.

Forældrene kan bede PPR om at indhente specialrådgivning eller bistand til udredning fra VISO. Hvis PPR afslår forældrenes anmodning, skal det fremgå af den skriftlige udtalelse til skolens leder, som PPR skal lave i henhold til § 3, stk. 5. Det samme gælder for de skriftlige udtalelser, PPR skal udarbejde som grundlag for stillingtagen om fortsættelse, ændring eller ophør af den specialpædagogiske bistand til den enkelte elev. Sådanne udtalelser skal udarbejdes til skolens leder, jf. § 7, 2. pkt. og § 8, stk. 2.

Elever og forældre samt skoler m.v. kan også henvende sig til VISO om vejledende specialrådgivning, jf. bekendtgørelse nr. 161 af 10. marts 2006 om den nationale videns- og specialrådgivningsorganisation – VISO.

ad § 21

Ansvaret for den specialpædagogiske bistand til den enkelte elev er entydigt placeret i elevens bopælskommune. For at sikre, dels at PPR i elevens bopælskommune til enhver tid er vidende om grundlaget for den enkelte elevs foranstaltning, dels at der er en dialog mellem skolen/det regionale undervisningstilbud, PPR og VISO, skal kommunen/ PPR inddrages, før en skole eller et regionalt undervisningstilbud indhenter vejledende specialrådgivning fra VISO om tilrettelæggelsen af den specialpædagogiske bistand til den enkelte elev.

ad § 22

Klageadgangen

Bestemmelserne om klageadgangen er fastsat i folkeskolelovens § 51

I. Kommunale afgørelser

a. Klage over skolens afgørelse

Afgørelser, der er truffet af den enkelte skole, kan indbringes for de kommunale myndigheder. Afgørelserne i sådanne klagesager træffes som udgangspunkt af kommunalbestyrelsen, men er ofte ved intern delegation overladt til udvalg under kommunalbestyrelsen eller til den kommunale forvaltning, som træffer afgørelserne på kommunalbestyrelsens vegne. Klagen kan i alle tilfælde stiles til kommunalbestyrelsen. Klagefristen er 4 uger fra meddelelsen af afgørelsen.  

b. Klage over kommunalbestyrelsens afgørelse

Kommunalbestyrelsens afgørelse af klagen kan ikke indbringes for en højere administrativ myndighed, herunder Undervisningsministeriet, jf. folkeskolelovens § 51, stk. 2. Undervisningsministeriet har således ikke hjemmel til at behandler klager over kommunalbestyrelsernes afgørelser inden for folkeskoleområdet. 

Der er dog mulighed for, at forældrene kan indbringe nogle af kommunalbestyrelsens afgørelser for Klagenævnet for vidtgående specialundervisning. Klagefristen er 4 uger fra meddelelsen af afgørelsen.

Klagenævnet kan behandle klager over følgende afgørelser: 

· Kommunalbestyrelsens afgørelser om henvisning eller afslag på henvisning til specialundervisning ved regionsrådets foranstaltning, jf. folkeskolelovens § 21, stk. 1

· Kommunalbestyrelsens afgørelser om tilbagekaldelse af en henvisning til en regional foranstaltning.

· Kommunalbestyrelsens afgørelser om henvisning, afslag på henvisning eller tilbagekaldelse af henvisning af børn til kommunale specialskoler eller til kommunale specialklasser.

· Kommunalbestyrelsens afgørelser om det nærmere indhold af foranstaltningen på kommunale specialskoler eller i kommunale specialklasser.

· Kommunalbestyrelsens afgørelser om henvisning, afslag på henvisning eller tilbagekaldelse af henvisning vedrørende børn, hvis undervisning kun kan gennemføres med støtte i den overvejende del af undervisningstiden
. 

· Kommunalbestyrelsens afgørelser om det nærmere indhold af foranstaltningen til børn, hvis undervisning kun kan gennemføres med støtte i den overvejende del af undervisningstiden.

II. Regionale afgørelser

Afgørelser, der er truffet af det enkelte regionale undervisningstilbud, kan indbringes for regionsrådet. Klagefristen er 4 uger fra meddelelsen af afgørelsen.  

Regionsrådets afgørelser i henhold til folkeskolelovens § 21, stk. 3, om det nærmere indhold af foranstaltningen på de regionale undervisningstilbud kan dog af forældrene indbringes for Klagenævnet for vidtgående specialundervisning. Klagefristen er 4 uger fra meddelelsen af afgørelsen.

Regionsrådets afgørelse af klagen kan ikke indbringes for en højere administrativ myndighed, herunder Undervisningsministeriet, jf. folkeskolelovens § 51, stk. 6. Undervisningsministeriet har således ikke hjemmel til at behandle klager over regionsrådenes afgørelser inden for folkeskoleområdet. 

III. Klagenævnets behandling

I forbindelse behandlingen af klager vil Klagenævnet tage stilling til, om bestemmelserne i forvaltningsloven - lov. nr. 571 af 19. december 1985 - er overholdt, herunder bestemmelserne om partshøring, begrundelse og klagevejledning. 

Det fremgår af bekendtgørelsens § 20, at der i forbindelse med den pædagogisk-psykologiske vurdering efter bekendtgørelsens § 3, stk. 5, jf. § 3, stk. 6, § 7, 2. pkt., og § 8, stk. 2, skal pædagogisk-psykologisk rådgivning tage stilling til, hvorvidt der i den konkrete sag er behov for at indhente specialrådgivning eller bistand til udredningen fra den nationale videns- og specialrådgivningsorganisation (VISO). 

I forbindelse med behandlingen af klager vil Klagenævnet også kunne tage stilling til, om der burde være indhentet specialrådgivning eller bistand til udredningen fra VISO.

Klagenævnet kan kun behandle klager over manglende overholdelse af forvaltningsloven og manglende rådgivning eller bistand til udredningen fra VISO i forbindelse med behandlingen af sager, der falder inden for Klagenævnets kompetence, jf. § 22 i bekendtgørelsen og § 51, stk. 3-5 og stk. 8, i folkeskoleloven. 

Undervisningsministeriet, den xx
 P.M.V.

Websites med relevans for specialundervisning: 

Website for KVIS programmet: http://www.kvis.org 

Website for specialundervisning i Norden: http://www.nordspes.org 

Website for specialundervisning i EU: http://www.european-agency.org 

Website for vejledning: http://www.ug.dk/
Website for tilgængelighed: http://www.tilgaengelighed.emu.dk/ 

Undervisningsministeriet: http://www.uvm.dk 

(grundskolen - børn og unge med særlige behov http://www.uvm.dk/grundskole/behov) 

� Lov nr. 592 af 24. juni 2005 om ændring af lov om folkeskolen lov om specialundervisning for voksne, lov om forberedende voksenundervisning (FVU-loven og forskellige andre love (Udmøntning af kommunalreformen for så vidt angår specialundervisning, forberedende voksenundervisning, ordblindeundervisning m.v.)   


� Jf. ”Manual for tilsyn med undervisning”, Uddannelsesstyrelsens temahæfteserie nr.6, 2003. Hæftet kan downloades på www.kvis.org.


� Ved den overvejende del af undervisningstiden forstås, at undervisningen af det pågældende barn kun kan gennemføres, hvis der tildeles barnet omkring 12 støttetimer ugentligt, svarende til 9 timer a 60 minutter, eller flere.

